আজ কিন্তু মানব সভ্যতার বিকাশের সাথে সাথে এই গাছেরা বিপন্ন হয়ে পড়ছে। গাছকে বাঁচিয়ে রেখে আমরা ফুল, ফল, ছায়া ও অক্সিজেন পাই। কিন্তু গাছকে 'খুন' করলেও লাভ কম নয়। কাঠ লাগে ঘরবাড়ি, আসবাবপত্র বানাতে, লাগে কাগজ তৈরিতে। আবার গাছ কেটে ফেললে সেই জায়গায় বসতি বা কলকারখানা গড়া যায়। ফলে অবোলা গাছ বেচারারা ডাইনে-বাঁয়ে, আইনি-বেআইনিভাবে কাটা পড়ছে। তার সাথে সাথে আমরাও হয়ে উঠছি বেচারা। কারণ এভাবে প্রকৃতির কার্বন ডাই-অক্সাইড ও অক্সিজেনের ভারসাম্য বজায় রাখার যন্ত্রগুলিকে ধ্বংস করে আমরা মানব প্রজাতির অস্তিত্বের সঙ্কট ডেকে আনছি।